Экономика, бизнес\t26 Мая 2016 г., 05:16\nАрадай Хурал Бурятия новости на бурятском языке Азия\nБуряад үхэрэй үүлтэр һэргээхэ хэрэгые Буряад Уласай Арадай Хуралай депутадууд ехэтэ дэмжэнэ. Юрэнхыдээ, энэ хэрэгые Хяагтын аймагай малшад эрхилэн ябуулжа эхилэнхэй. Парламентын һунгамалнууд эрдэмтэдтэй хамта малай үбэлжэлгэ хэр үнгэрөөб гэхэ мэтын тусхай шэнжэлэлгэнүүдые «Хяагтын» гэһэн хүдөө ажахыда үнгэргөө гээд Арадай Хуралай хэблэлэй албан дуулгаба.\nБуряад орондо нютагай «бүүбэй» гэдэг хони болоод буряад үүлтэртэ үхэр үдхэлгэ хаа хаана һайшаагдадаг боложо байна. Хүйтэ нойтондо, һалхи шуурганда балай зүдэрөөд орхидоггүй манай малай шуһа мяханшье шүүһэтэй гэлсэдэг. Мүнөө Монголдо олдожо, асарагдаһан эбэртэ бодо мал Виталий Самбуевай ажахыда харагдана. Буряад үхэр бариһанай олзо оршо удангүй элирхэ байха гээд тэндэхи малшад бата найдалтай.\n-Эдэ үхэрнүүдэй тоо толгой дары түргэн олошоруулхын тула эрдэм номой ёһоор шэнжэлэлгэнүүдые хэхэ хэрэгтэй гээд ойлгонобди. Энэ ажалые саашадаашье дэмжэжэ байхабди, - гээд Арадай Хуралай депутат Валерий Цыремпилов хөөрэнэ һэн.\nНёдондо 100 буряад үхэр улас түрын засагуудай аша туһаар Түнхэнэй аймаг абаашагдаһан байгаа гээд эндэ мэдүүлхэ шухала. Намартаа тэндэһээ «Хяагтын» ажахыда үүлтэр һайжаруулхын ажал үргэлжэлүүлхын тула малнууд асарагдаа һэн. Буряадта энэ үүлтэртэ эбэртэ бодо малайнгаа тоо толгой 4-5 жэлэй туршада мянгада хүргэбэл, һанаа хүсэл дүүрэн хүсэхэ һэн, харин ажалаа үргэлжэлүүлхэ хэрэгтэ үшөө 12 сая мүнгэн хэрэгтэй байна гээд эрдэмтэд тоолоно.